Der er nu blevet uddelt millioner af kroner til 18 forskellige kommuner, der er vanskeligt stillede. Seks af de kommuner er nordjyske.

50 kommuner - altså over halvdelen af landets kommuner - har søgt særtilskud ved Indenrigs- og boligministeriet. Pengene skal være med til at få budgettet til at løbe rundt i særligt vanskeligt stillede kommuner. I Nordjylland har seks kommuner fået ekstra penge. Det er altså mere end halvdelen af kommunerne i regionen. I alt har 18 kommuner på landsplan fået del i puljen. Se på kortet herunder, hvor mange millioner kroner din kommune får. Alt inklusiv er der blevet givet særtilskud for 619 millioner kroner. Puljen er i år ekstraordinært blevet forhøjet med 250 millioner kroner. Læsø Kommune blev sidste år en del af et udviklingssamarbejde, der sikrer, at kommunen hvert år får 4,9 millioner kroner. Derudover får kommunen altså 3,1 millioner kroner. Det er en smule under de 15 millioner kroner, borgmester Tobias Birch Johansen (V), havde søgt. - Nu har vi fået halvdelen, og det er vi fandeme glade for, siger borgmesteren. Men særtilskuddet er ikke helt nok til at få budgettet i balance. Færgen til Læsø bruger nemlig en hel del brændstof på den 1,5 time lange tur mellem Frederikshavn og ø-kommunen. Og det brændstof er nu tredoblet i omkostninger. Kan I med de ekstra penge undgå prisstigninger på færgebilletter? - Nej, det tror jeg ikke. Det er rettidig omhu at sige, at forbrugerne også skal give lidt ekstra. Ved at hæve prisen en smule, kan vi finansiere resten af den ekstraomkostning, der er i år, siger han. Som det fremgår i grafikken herover fik Vesthimmerlands Kommune også en stor pose penge. Herunder fortæller kommunens borgmester, hvad pengene skal bruges på. Video: Per Bach Laursen (V) Morsø får samme tilbud som Læsø Morsø Kommune havde søgt om hele 139 millioner kroner, men har nu udsigt til at få 40 millioner kroner. Samtidig er kommunen blevet tilbudt at blive en del af et udviklingssamarbejde, der sikrer, at kommunen hvert år får et fast beløb, når der uddeles særtilskud. En række kommuner, der har fået særtilskuddet, får også mulighed for en lånedispensation. Det drejer sig om: Morsø, Vesthimmerlands, Læsø, Jammerbugt og Hjørring Kommuner. Derudover får Aalborg og Frederikshavn Kommuner mulighed for lånedispensationen. I Frederikshavn ærger det borgmester Bigit S. Hansen (S), at kommunen ikke får del i puljen. - Jeg er voldsomt skuffet over, Frederikshavn Kommune ikke får fra puljen. Dog kan vi konstatere, at der er nogle kommuner, der er sværere stillet end os, men det ændrer ikke ved, at vi har nogle strukturelle udfordringer, som giver faldende indtægter og stigende udgifter, og dem kan vi virkelig godt bruge nogle penge til at dæmme op for, siger hun til Kanal Frederikshavn.